KOMISIJOS REGLAMENTAS (EB) Nr. 228/2008
2008 m. kovo 13 d.
iš dalies keičiantis Reglamento (EB) Nr. 595/2004 pieno pristatymo ir tiesioginio pardavimo vartotojams kontrolės dažnumo nuostatas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1788/2003, nustatantį mokestį pieno ir pieno produktų sektoriuje (1), ypač į jo 24 straipsnį,
kadangi:
(1)
Komisijos reglamento (EB) Nr. 595/2004 (2), kuriuo nustatomos išsamios Reglamento (EB) Nr. 1788/2003 taikymo taisyklės, 22 straipsnio 1 dalyje nurodytas mažiausias atliktinos pieno pristatymo ir tiesioginio pardavimo vartotojams kontrolės dažnumas. Ši kontrolė turi būti įtraukta į bendrąjį kontrolės planą, sudarytą remiantis rizikos analize.
(2)
Bulgarija ir Rumunija mokesčių sistemą taiko pirmą kartą per 2007-2008 m. dvylikos mėnesių laikotarpį. Kad naująją sistemą pritaikyti būtų paprasčiau, šios valstybėms narėms turėtų būti leista vienerių metų pereinamuoju laikotarpiu sumažinti pieno pristatymo vartotojams kontrolės dažnumą.
(3)
Iš patirties matyti, kad valstybėse narėse dar yra daug gamintojų, ypač pieną vartotojams tiesiogiai parduodančių gamintojų, kurie augina vieną ar dvi karves. Toks pat kontrolės dažnumas šiems gamintojams tampa neproporcinga administracine našta, ir kontrolės priemonės dėl to gali būti nepanaudotos tikrinti didesnę riziką turinčią veiklą. Todėl būtų tikslinga rečiau kontroliuoti tuos mažuosius ūkininkus, kurie tiesiogiai vartotojams tiekia mažiau nei 5 000 kg pieno ekvivalento.
(4)
Kad sumažinus kontrolės dažnumą valstybėms narėms būtų leista pasinaudoti palankesne situacija ir atsižvelgiant į tai, kad pagal Reglamento (EB) Nr. 595/2004 19 straipsnio 2 dalį dalis kontrolės atliekama atitinkamu 12 mėnesių laikotarpiu, o dalis - po 12 mėnesių laikotarpio, tikslinga kontrolę atlikti rečiau 2007-2008 m. 12 mėnesių laikotarpiu, t. y. laikotarpiu nuo 2007 m. balandžio 1 d. iki 2008 m. kovo 30 d.
(5)
Todėl reikėtų atitinkamai iš dalies pakeisti Reglamentą (EB) Nr. 595/2004.
(6)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 595/2004 22 straipsnis iš dalies keičiamas taip:
1)
1 dalies a punktas pakeičiamas taip:
„a)
2 % gamintojų 2007-2008 m. 12 mėnesių laikotarpiu ir būsimais 12 mėnesių laikotarpiais, išskyrus Bulgariją ir Rumuniją, kuriose ne mažiau kaip 1 % gamintojų kontroliuojami 2007-2008 m. 12 mėnesių laikotarpiu;“;
2)
2 dalis pakeičiama taip:
„2. 21 straipsnio 2 dalyje nurodyta kontrolė atliekama ne mažiau kaip:
a)
5 % gamintojų; arba
b)
šioms dviems gamintojų grupėms:
i)
1 % gamintojų, kurių tiesiogiai vartotojams parduodamo pieno individualus referencinis kiekis yra mažiau nei 5 000 kg ir kurių deklaruotas atitinkamu 12 mėnesių laikotarpiu tiesiogiai vartotojams parduoto pieno kiekis yra mažiau nei 5 000 kg pieno arba pieno ekvivalento;
ii)
5 % gamintojų, neatitinkančių i punkte nurodytų sąlygų.“
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo 2007 m. balandžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. kovo 13 d.